JY LEES NOU Liefde by die Dam: Francois van Coke kan skaars wag
Die veelsydige sanger en liedjieskrywer Francois van Coke is maar een van vele kunstenaars wat tydens die dag lange musiekfees Liefde by die Dam gaan optree.
Vanjaar se Jeugdagvierings gaan 'n prettige affêre wees vir enigeen wat hulle by die beeldskone Emmarentiadam in Johannesburg bevind.
Ons het Francois bietjie gaan pols om uit te vind waarna aanhangers en feesgangers kan uitsien:
1. Wat kan mense verwag van jou by Liefde by die Dam?
Ek gaan meestal van die materiaal van my soloalbum speel, maar ook een of twee uit my verlede. Iets van Fokofpolisiekar en Van Coke Kartel. Ek het 'n fantastiese band wat saam met my speel. Ons speel ook nou al meer as 'n jaar saam en die ouens is gevaarlik.
2. Kan aanhangers dalk uitsien na 'n nuwe duet saam een van die ander kunstenaars by die fees?
Ek weet nie of jy dit 'n duet kan noem nie, maar ek en die Heuwels gaan 'n liedjie of twee saam doen.
3. Het jy al saamgewerk met al die ander kunstenaars wat daar gaan wees? Soos Brendan Peyper en Valiant Swart? Of is dit die eerste keer dat jy van hulle op die verhoog gaan teëkom?
Ek het al baie saam met die Heuwels gewerk. Ons het al saam 'n paar liedjies uitgereik en ons speel gereeld saam. Ek het al 'n verhoog gedeel met al die ander kunstenaars ook; dus ken ons mekaar darem.
Lees ook: Die folky Majozi eersdaags op die Liefde by die Dam-verhoog
4. Wat is die skokkendste ding wat jy al van die verhoog af gesien het?
Ek het al 'n groot bakleiery van die verhoog af gesien so 'n paar jaar gelede by die Absa KKNK. Albei ouens betrokke was besmeer met bloed en ek het die optrede stopgesit as gevolg daarvan. Ek het al 'n paar gevegte gesien van die verhoog af, maar dit was 'n rowwe een.
5. Kan jy 'n spesifieke vertoning op 'n spesifieke plek/dorp onthou wat vir jou uitstaan omdat iets besonders daar gebeur het? Kan jy ons vertel?
Ek is 'n groot aanhanger van Oppikoppi. Ek tree al van 2004 af by elke Oppikoppi op saam met Fokofpolisiekar, Van Coke Kartel en verlede jaar vir die eerste keer solo. Daar het al besonderse goed by Oppikoppi gebeur. Ek het al van my beste optredes daar gehad en ook van my persoonlike slegtes, maar hulle is altyd spesiaal.
6. Hoe voel jy oor die uitmuntende sukses wat jou en Karen Zoid se duet Toe Vind Ek Jou in die afgelope paar maande bereik het?
Ek voel verstom en nederig. Dit was wonderlik om te sien hoe die lied met verskillende mense, van verskillende tale, ouderdomme en agtergronde resoneer. Ek het nog nooit so iets ervaar nie; dit is 'n spesiale lied. Die pryse is 'n bonus.